शहर बौद्धिक रूप से आधुनिक बनाना है तो नया कल्चर पैदा करें
मोबाइल के आदी बच्चों का ध्यान हटाने के लिए अगर आप उन्हें बेंगलुरु के कब्बन पार्क, मुंबई के जुहू, दिल्ली के लोधी गार्डन या कोच्चि, पुणे, पांडिचेरी या देहरादून के प्रसिद्ध बगीचों में ले जाएं, तो हो सकता है बच्चे पूछें कि ‘यहां क्यों लोग
मोबाइल के आदी बच्चों का ध्यान हटाने के लिए अगर आप उन्हें बेंगलुरु के कब्बन पार्क, मुंबई के जुहू, दिल्ली के लोधी गार्डन या कोच्चि, पुणे, पांडिचेरी या देहरादून के प्रसिद्ध बगीचों में ले जाएं, तो हो सकता है बच्चे पूछें कि ‘यहां क्यों लोग एक-दूसरे से दूर बैठकर एक ही काम कर रहे हैं?’
अगर कुछ पूछें कि ‘मम्मी-पापा ये लोग क्या कर रहे हैं?’ तो अपना माथा न पीटें। क्योंकि उन सबने पेड़ के नीचे छाया तलाश ली है और किताबें पढ़ते हुए रोक-टोक नहीं चाहते। वे सब कब्बन रीड्स, जुहू रीड्स या लोधी रीड्स आदि के सदस्य हैं।
महज छह सदस्यों के साथ 14 जनवरी 2023 को शुरू हुए कब्बन रीड्स ने यह ‘#साइलेंट रीडिंग मूवमेंट’ चलाया है। उस शनिवार को वे चटाइयां लाए, जमीन पर बिछाकर फैलकर बैठ गए और किताब पढ़ने लगे। जैसे ही गर्मी बढ़ना शुरू हुई, कुछ लोगों ने छाता लगा लिया ताकि सीधी धूप उनके चेहरे पर न पड़े।
बाद के हफ्तों में सदस्यों की संख्या सैकड़ों की तादाद में बढ़ती गई और आज 25 हफ्ते पुरानी यह मुहिम न सिर्फ देश की 60 इकाईयों तक फैल चुकी है, बल्कि 15 अंतरराष्ट्रीय शहरों जैसे पेरिस, सेन जोस बोस्टन, लंदन और जोहांसबर्ग में भी अपनी छाप छोड़ दी है- इसके लिए इंस्टाग्राम ट्रेंडिंग का शुक्रिया है।
हर शनिवार शाम 4 बजे के बाद इसकी शुरुआत होती है और सूर्यास्त के आसपास 6.45 पर खत्म होती है। कई लोगों के लिए यह सिर्फ ‘मैं, मेरी किताबें और प्रकृति के साथ मेरा समय’ होता है। उन घंटों में वे बिना व्यवधान के पढ़ते हैं। कुछ जगहों पर चायवाले आसपास घूमते हैं, पर उसे भी पता होता है कि वह जोर से चाय नहीं बेच सकता।
कोई भी वहां आ सकता है और अपना परिचय देने या गुड ऑफ्टरनून या गुड इवनिंग कहने की जरूरत नहीं। बस छायादार जगह देखो और किताब पढ़ने के लिए अपनी चटाई पर बैठ जाओ। कुछ लोग पानी, स्नैक्स के साथ आते हैं और सेशन खत्म होने से पहले जल्दी निकल जाते हैं।
हालांकि वे भी अब धीरे-धीरे मोबाइल के खलल के बिना किताबें पढ़ने की आदत डाल रहे हैं। 6.30 से 6.45 के बीच सत्र खत्म होने के बाद कुछ लोग किताबों पर चर्चा के लिए रुकते हैं। इससे वे कई और लेखकों के बारे में जान पाते हैं। कुछ लोग रात के खाने पर जाते हैं। कुछ लोग किताबों के आदान-प्रदान के लिए ग्रुप बना लेते हैं।
हर हफ्ते आने की बाध्यता नहीं है। पर नियमित आते हैं, तो संभावनाएं हैं कि बच्चा यह नई गति‌विधि चुन ले और उसे दिलचस्प भी लगे। अपने बच्चों को बाकी बच्चों से चर्चा करने दें कि उन्होंने क्या पढ़ा, जाहिर है सत्र के बाद। आप दूर खड़े होकर ऑब्जर्व करें, हस्तक्षेप न करें। उन्हें बताने दें कि रीडिंग में उन्होंने क्या समझा।
शुरुआत में वो गल्तियां करेंगे। लेकिन इससे उन्हें अन्य विषयों में भटकने के बजाय चुने विषय पर साथियों के साथ एक सामंजस्यपूर्ण संवाद कायम करने में मदद मिलेगी। इसे यह कहकर खारिज न करें कि ‘बच्चा घर पर पढ़ता नहीं, गार्डन में क्या पढ़ेगा?’ शायद यह नई उम्र वालों की रीडिंग की नई स्टाइल हो।
कौन जाने कि जल्द ही आप अपने दोस्तों से यह कह रहे हों कि मेरा बेटा/बेटी ‘जोधपुर रीड्स’ या ‘होशंगाबाद रीड्स’ या ‘हिसार रीड्स’ का सदस्य है। एक सर्वे के मुताबिक 2027 तक भारत में 44 करोड़ रीडर्स होंगे, जो कि अमेरिका की आबादी से ज्यादा होंगे और मुझे भरोसा है कि हमारे बच्चे भी उनमें से एक होंगे।
फंडा यह है कि किताबें पढ़ने की उत्कंठा लोगों में नहीं रही, पर बुद्धिजीवी पढ़ने के लिए समय निकाल ही लेते हैं। क्यों नहीं हममें से हर कोई इस मुहिम को अपने शहर में शुरू करे, ताकि शंघाई (जो स्क्रीन्स के पीछे कहीं खो गया है) से ज्यादा आधुनिक शहर बनाएं।